ຊາວບ້ານກໍາປູເຈຍ ຮຽກຮ້ອງໃຫ້ ລັດຖະບານລາວ ເລື່ອນ ການສ້າງເຂື່ອນ ດອນສະຫົງ (ວີດີໂອ ພາສາລາວ)
ຊາວບ້ານກໍາປູເຈຍ ທີ່ຢູ່​ຕາມ​ລໍາ​ແມ່​ນໍ້າຂອງ ​ໄດ້​ພາກັນ​ຮຽກຮ້ອງ ໃຫ້ລັດຖະບານກໍາປູ​ເຈຍ​ ເຈ​ລະ​ຈາ​ເພື່ອເລື່ອນເວລາ ໃນການສ້າງເຂື່ອນ ດອນສະຫົງ ກັບລາວ.
ພວກຊາວບ້ານ ຈາກປະຊາຄົມຫາປາທີ່ຢູ່ຕາມລໍາແມ່ນໍ້າຂອງ ໃນວັນພະຫັດວານນີ້ ໄດ້ພາກັນຮຽກຮ້ອງ ໃຫ້ລັດຖະບານກໍາ ປູເຈຍເຈລະຈາກັບລາວ ເພື່ອໃຫ້ເລື່ອນ ໂຄງການສ້າງເຂື່ອນ ທີ່ຈະເລີ້ມຂຶ້ນໃນທ້າຍປີນີ້ ບັນດານັກອະນຸລັກສະພາບແວດລ້ອມກ່າວວ່າ ໂຄງການສ້າງ ເຂື່ອນດອນສະຫົງອາດຈະສ້າງຄວາມເສຍຫາຍຕໍ່ການຫາປາ ຢູ່ເຂດຫຼັງເຂື່ອນ ແລະເປັນໄພອັນຕະລາຍ ຕໍ່ການເປັນຢູ່ ຂອງ ປາຂ່າຫລືປາ dolphin ນໍ້າຂອງ ທີ່ໃກ້ຈະສູນພັນແລ້ວນັ້ນ ຊຶ່ງ ເປັນແຫຼ່ງທີ່ມາຂອງລາຍໄດ້ ຈາກການທ່ອງທ່ຽວ ຕາມທໍາມະ ຊາດ ສຳລັບພວກຊາວບ້ານກໍາປູເຈຍ ຈໍານວນນຶ່ງ ທີ່ອາໄສຢູ່ ຕາມແຄມລໍາແມ່ນໍ້າຂອງນັ້ນ ທ່ານ Pory Vanna ຜູ້ຕາງໜ້າຄົນນຶ່ງຈາກ Koh Pdao ບ່ອນທ່ອງທ່ຽວທໍາມະຊາດເບິ່ງ ປາຂ່າ ກ່າວຕໍ່ບັນດານັກຂ່າວ ວີໂອເອ ທີ່ກຸງພະນົມເປັນ ໃນວັນພະຫັດວານນີ້ວ່າ ທ່ານມີ ຄວາມເປັນຫ່ວງວ່າ ເຂື່ອນດັ່ງກ່າວນີ້ຈະທໍາລາຍການທ່ອງທ່ຽວ ຖ້າຫາກນໍ້າຂອງແຫ້ງລົງ ແລະ ເຮັດໃຫ້ປາຂ່າ ຫາຍສາບສູນໄປ ທ່ານ Pory ເວົ້າວ່າ “ພວກເຮົາຈະບໍ່ສາມາດສ້າງລາຍໄດ້ຫຍັງໝົດ ການຫາປາກໍຈະສີ້ນ ສຸດລົງ ຂ້າພະເຈົ້າໄດ້ຂໍຮ້ອງ ໄປຍັງລັດຖະບານລາວ ຈົ່ງສົນທະນາເຖິງຜົນກະທົບຂອງ ການສ້າງເຂື່ອນ ຕໍ່ບັນດາປະຊາຄົມທີ່ຕັ້ງຢູ່ໃນເຂດລຸ່ມຂອງເຂື່ອນ ຊຶ່ງເປັນການສົນທະນາ ຂ້າມຊາຍແດນ ຂ້າພະເຈົ້າຂໍຮ້ອງ ຕໍ່ລັດຖະບານກໍາປູເຈຍ ໃຫ້ຮວມເອົາ ບັນຫາດັ່ງກ່າວ ເຂົ້າໃນລາຍການປະຊຸມ ທີ່ຈະມີຂື້ນກັບລາວ ຄັ້ງຈະມານີ້ ” ທ່ານ Gerry Ryan ທີ່ປຶກສາດ້ານເທັກນິກໃຫ້ແກ່ອົງການກອງທືນສັດປ່າໂລກຫຼື WWF ກ່າວວ່າ ແມ່ນແຕ່ການສ້າງເຂື່ອນ ອາດຈະເປັນໄພແກ່ປາຂ່າ ທີ່ອາໄສບ່ອນຢູ່ຕາມທໍາມະ ຊາດ ແລະສຽງເພື່ອຊອກຫາທິດທາງແທນທີ່ຈະແມ່ນດ້ວຍ ການແນມເຫັນ ຊຶ່ງທ່ານກ່າວ ວ່າ: “ບັນດາປາຂ່າ ຫລື dolphins ມີລະບົບການຟັງສຽງ ທີ່ຫຼໍ່ແຫຼມສຳຄັນ ແລະສຽງດັງ ນອງນັນ ແລະສຽງດັງແຮງ ທີ່ມາຈາກລະເບີດ ສາມາດທໍາລາຍ ລະບົບການຟັງສຽງ ຂອງ ປາຂ່າ ແລະອາດຈະເຮັດໃຫ້ປາຂ່າຕາຍໃນທັນທີ ຫລືນໍາພາໄປສູ່ໄພອັນຕະລາຍທີ່ໝາຍ ເຖິງວ່າ ພວກປາຂ່າ ຈະບໍ່ສາມາດລອຍໄປມາຢູ່ໃຕ້ພື້ນນໍ້າໄດ້ ການລົງມືສ້າງໂຄງການເຂື່ອນດອນສະຫົງ ມີແຜນຈະເລີ້ມ ໃນທ້າຍປີນີ້ ທັງໆທີ່ໄດ້ມີການ ທ້າທາຍຈາກບັນດາກຸ່ມປົກປ້ອງສະພາບແວດລ້ອມພ້ອມໆກັບຈາກລັດຖະບານກຳປູເຈຍ ແລະຫວຽດນາມ